Arkitekterne fra Bjarke Ingels Group får en enestående prominent placering til deres næste store projekt.

Den danske tegnestue skal tegne 2 World Trade Center i Financial District i New York, skriver Information.

Læs også : Bjarke Ingels skal modernisere USA's nationalmuseum de næste 20 år

Daria Pahhota, der er talskvinde for Bjarke Ingels Group, BIG, bekræfter over for Information, at det danske firma har fået opgaven.

- Vi kan oplyse, at BIG er hyret som arkitekt for 2 World Trade Center for Silverstein Properties og 21st Century Fox og News Corp, siger hun til Information.

Offentliggjort i næste uge

Tegnestuen kan endnu ikke løfte sløret for, hvordan skyskraberen kommer til at se ud, men ifølge Informations oplysninger bliver designet offentliggjort i næste uge.

Bydelen i det sydlige Manhattan har siden terrorangrebet i 2001 gennemgået store forandringer, og Daria Pahhota understreger, at BIGs skyskraber vil blive en vigtig brik i den transformation.

- Vi er enormt beærede og ydmyge overfor den store opgave det er at bidrage til genopbyggelsen af World Trade Center mere end et årti efter 9/11 og være med til at transformere Downtown Manhattan til et levende miljø for kreative virksomheder og alle new yorkere, siger hun.

Sammen med One World Trade Center og Three World Trade Center erstatter BIGs bygning tvillingtårnene, der styrtede sammen fra næsten 14 år siden.

Overtager efter britisk tegnestue

Tegnestuen skal samarbejde med både bygherre og den store amerikanske medievirksomhed 21st Century Fox, der i følge Bloomberg Business har annonceret, at den flytter hovedkvarteret ind i skyskraberen, når den står færdig.

Den danske tegnestue overtager opgaven med at designe 2 World Trade Center efter den britiske arkitekttegnestue Foster and Partners, skriver Information.

Læs også : Bjarke Ingels bringer dansk arkitektur til USA

Fosters design var en 387 meter høj skyskraber bestående af fire forbundne blokke med et skråt tag, der derved skaber fire rude-formede glasflader.

Det amerikanske Wall Street Journal skriver, at designet var rettet mod finansvirksomheder, mens Bjarke Ingels design altså skulle være rettet mere mod kreative virksomheder med eksempelvis nyhedsstudier, redaktionslokaler og hvad dertil hører.